Foto: Akipress Qirg‘iziston poytaxti Bishkekda parlament saylovi natijalaridan norozi bo‘lib namoyishga chiqqanlar mamlakat parlamenti binosiga hujum uyushtirishdi. Bu haqda «Sputnik Qirg‘iziston» xabar bermoqda. Xabarda aytilishicha, tartibsizliklar ishtirokchilari bino darvozasini silkitishmoqda, ayrimlar binoni o‘rab turgan to‘siqdan oshib o‘tmoqda. Parlament binosi tomon toshlar uloqtirilmoqda. Militsiya norozilik namoyishchilarini tarqatishga urinmoqda. Oxirgi ma’lumotlarga ko‘ra, to‘qnashuvlarda jarohatlanganlar bor. O‘q ovozlari eshitilmoqda. Qirg‘izistonda 4 oktabr kuni bo‘lib o‘tgan parlament saylovidan so‘ng natijadan norozi bo‘lganlar namoyishga chiqishdi. Saylovda qatnashgan 12 partiyadan 11tasi uning natijalarini tan olishdan bosh tortdi. Dastlabki natijalarga ko‘ra, «Birimdik», «Mekenim Kirgizstan», «Kirgizstan» va «Butun Kirgizstan» partiyalari yetarlicha ovoz to‘play olgan.